紅葉
作者：唐彥謙
朝代：唐

paragraphs: 無處不飄揚，高樓臨道旁。
素娥前夕月，青女夜來霜。
宿雨隨時潤，秋晴著物光。
幽懷長若此，病眼更相妨。
蜀紙裁深色，燕脂落靚粧。
低叢侵小閣，倒影入迴塘。
謝朓留霞綺，甘寧棄錦張。
何人休遠道，是處有斜陽。
薜荔垂書幌，梧桐墜井牀。
晚風生旅館，寒籟近僧房。
桂綠明淮甸，楓丹照楚鄉。
鴈疎臨鄠杜，蟬急傍瀟湘。
樹異桓宣武，園非顧辟疆。
茂陵愁臥客，不自保危腸。